Hof hoor in April oor ramptoestand(Argieffoto: Facebook) Solidariteit en die regering gaan mekaar op 20 April in die hof aanvat oor die opheffing van die ramptoestand. Die hooggeregshof het die datum aan Solidariteit bekend gemaak. Volgens Solidariteit is daar geen rede dat die ramptoestand steeds van krag moet wees nie. “Die voorwaardes vir die ramptoestand het verval en daarom moet die ramptoestand ook beëindig word. Die hofdatum bied aan Suid-Afrikaners werklik hoop dat die einde van die ramptoestand in sig is,” het dr. Dirk Hermann, bestuurshoof van Solidariteit, gesê. “Die ramptoestand verleen abnormale magte vir abnormale omstandighede aan die regering. ŉ Regering mag nie vir ŉ dag langer as wat nodig is dié magte hê nie. Ons moet onthou dat die magte wat die regering tans het dieselfde magte is waarvolgens besluit is watter skoene gedra mag word en beveel is dat warm kos nie verkoop mag word nie.” Hermann wys daarop dat Suid-Afrika steeds ŉ bevelsraad het wat bevele kan uitreik. “Dit was tydens hierdie abnormale magstoestand waar miljarde rande aan Covid-19-hulpgeld geplunder is. Suid-Afrika moet onmiddellik na ŉ normale demokrasie terugkeer.” Solidariteit en AfriForum het albei met verskillende hofaksies begin om die ramptoestand te beëindig. “Solidariteit sou graag vroeër in die hof wou wees, maar ons is uitgelewer aan hofprosesse. Die ramptoestandwetgewing maak nie voorsiening dat ŉ ramp steeds geld omdat die regering nog moet bepaal of die gesondheidswetgewing voldoende is nie. Dit kan nog maande duur. Die regering weet al twee jaar lank die ramptoestand gaan die een of ander tyd opgehef word. Dit is onregmatig van die regering om die ramptoestand aan die gang te hou omdat sy huis nie in orde is nie. Die ramptoestand kan nie behoue bly omdat die regering ŉ ramp is nie,” het Hermann gesê. Solidariteit het ŉ beroep op die regering gedoen om nie in Maart die ramptoestand te verleng nie. “Die regte stap vir die regering sal wees om die ramptoestand self op te hef en nie te wag vir ŉ hof om hom te verplig nie.”